Document ID: /roh_data/filtered/fineweb-2-filterrobots_roh.jsonl.gz/20143

Il Cussegl naziunal ha mitigià las midadas planisadas da la lescha davart il contract d'assicuranza. Tar la discussiun dal project ha el tranter auter stritgà il dretg da las assicuranzas da pudair midar las cundiziuns dal contract senza ch’il client è d’accord.
Era pajar tar malsogna ed accident
Stritgà ha la Chombra gronda era in passus che vuleva dar a las assicuranzas il dretg da restrenscher u perfin stritgar lur prestaziuns en cas d’accident u malsogna.
Ina meglieraziun impurtanta ord vista dals consuments è la pussaivladad da pudair revocar in contract entaifer 14 dis. Ina maioritad center-sanestra dal Cussegl naziunal ha perfin pudì francar quel dretg per midadas relevantas dal contract da l’assicuranza.
Smanatscha da referendum resta
La proposta che vegn tractada oz en il Cussegl naziunal è la segunda emprova da modernisar la lescha che datescha dal 1908. Avant sis onns aveva la proposta per ina revisiun totala da la lescha fatg naufragi. Ad ina maioritad burgaisa gieva la protecziun dals consuments memia lunsch.
RR actualitad 12:00